208 ATT DWAR SELF MINGĦAND IL-GVERN TALJAN Biex jipprovdi għal self jew għall-aċċettazzjoni ta’ faċilitajiet ta’ kreditu mingħand il-Gvern tar-Repubblika tal-Italja jew awtorizzati minnu għal skopijiet ta’ żvilupp jew skopijiet konnessi miegħu, u għall-ħwejjeġ inċidentali għalihom. L-ATT X VIII tal-1968, kif emendat bl-Avviż Legali 411 tal-2007. L-ATT X VIII tal-1968, kif emendat bl-Avviż Legali 411 tal-2007. 1. Titolu fil-qosor. It-titolu fil-qosor ta’ dan l-Att huwa l-Att dwar Self mingħand il-Gvern Taljan. 2. Setgħa ta’ self mingħand il-Gvern Taljan. Emendat: A.L.411 tal-2007. (1) Bla ħsara tad-disposizzjonijiet ta’ dan l-Att, il-Gvern ta’ Malta jista’ jissellef dik is-somma jew dawk is-somom li jkunu meħtieġa, li ma jkunux iżjed fit-total minn erba’ miljuni, sitt mija u tmienja u ħamsinelf, seba’ mija u sitta u erbgħin euroutmeninċenteż mu (4, 658, 746.80) jew dik is-somma ogħla li l-Kamra tad-Deputati, b’riżoluzzjoni, tapprova, permezz ta’ self jew selfijiet jew permess ta’ faċilitajiet ta’ kreditu magħmula, mogħtija jew awtorizzati mill-Gvern tar-Repubblika tal-Italja. (2) Kull self jew faċilità ta’ kreditu skont id-disposizzjonijiet tas-subartikolu (1) għandu jkun b’dak il-mod, b’dawk il-pattijiet u suġġetti għal dawk il-kondizzjonijiet li jiġu miftehma bejn il-Gvern ta’ Malta u l-Gvern tar-Repubblika tal-Italja jew li jiġu miftehma skont arranġamenti li għalihom isir provvediment bi ftehim bejn il-Gvernijiet fuq imsemmija. 3. Il-ħlas lura tal-kapital ta’ kull somma li tissellef skont id-disposizzjonijiet ta’ dan l-Att, u l-ħlas ta’ kull imgħax li jitħallas fuqu u l-ispejjeż li jitħallsu inkonnessjoni miegħu, jiġu addebitati lill-Fond Konsolidat. 4. Kull flejjes li jisselfu skont id-disposizzjonijiet ta’ dan l-Att għandhom jiġu applikati għal dawk l-iskopijiet ta’ żvilupp jew għal skopijiet konnessi miegħu kif il-Gvern ta’ Malta, bla ħsara ta’ xi ftehim dwar hekk bejn il-Gvern ta’ Malta u l-Gvern tar-Repubblika tal-Italja, iqis xieraq.